เอไอเอขายประกัน10ปีคุ้มครองจน80 ปี
เอไอเอคลอดประกันอุบัติเหตุ-ศัลยกรรมยันค่าหมอ จ่าย10ปีคุ้มครองจนอายุ80 ปี
26 ม.ค. 2554

เอไอเอคลอดประกันอุบัติเหตุ-ศัลยกรรมยันค่าหมอ จ่าย10ปีคุ้มครองจนอายุ80 ปี
นายไมเคิล พาร์คเกอร์ ประธานเจ้าหน้าที่บริหารฝ่ายการตลาด บริษัท อเมริกันอินเตอร์แนชชั่นแนลแอสชัวรันส์ ( ประเทศไทย) กล่าวว่า เอไอเอ ได้เปิดขายประกันภัยสำเร็จรูป “เอไอเอ เฮลตี้ ลิฟวิ่ง” ซึ่งเป็นกรมธรรม์ที่เพิ่มเติมคุ้มครองอุบัติเหตุและผลประโยชน์ค่ารักษาพยาบาลและศัลยกรรม เพื่อออมเงินไว้ใช้ยามเกษียณและรองรับค่าใช้จ่ายที่อาจเกิดขึ้นจากอุบัติเหตุและสุขภาพให้ผลประโยชน์ค่ารักษาพยาบาลและศัลยกรรมจนถึงอายุ 80 ปีกรมธรรม์ประกันชีวิตสำเร็จรูปแบบใหม่ “เอไอเอ เฮลตี้ ลิฟวิ่ง” ซึ่งเป็นกรมธรรม์ประกันชีวิตแบบสะสมทรัพย์ชำระเบี้ยประกันภัยระยะสั้นเพียง 10 ปี ที่ให้ผลประโยชน์ระยะยาวถึงอายุ 80 ปี ทั้งความคุ้มครองชีวิต ความคุ้มครองกรณีเสียชีวิต สูญเสียอวัยวะ สายตา หรือทุพพลภาพถาวรสิ้นเชิงจากอุบัติเหตุ ถูกฆาตกรรม ลอบทำร้าย หรือภัยจลาจล รวมทั้งผลประโยชน์ค่ารักษาพยาบาลและศัลยกรรม โดยผู้เอาประกันภัยจะได้รับเงินคืน 100% ของจำนวนเงินเอาประกันภัยเมื่อครบกำหนดสัญญากรมธรรม์ และรับเงินปันผลตั้งแต่สิ้นปีกรมธรรม์ที่ 2 เป็นต้นไปจนครบอายุสัญญากรมธรรม์ ดังนั้น จึงเป็นกรมธรรม์ประกันชีวิตที่เหมาะสำหรับเด็กหรือผู้ที่เป็นกำลังหลักของครอบครัว และเป็นครั้งแรกที่เอไอเอ ประเทศไทย ให้ผลประโยชน์ค่ารักษาพยาบาลและศัลยกรรมถึงอายุ 80 ปี
นายไมเคิลกล่าวว่า กรมธรรม์เอไอเอ เฮลตี้ ลิฟวิ่ง รับประกันบุคคลชาย-หญิงอายุ 1 เดือนถึง 65 ปี โดยบริษัทมี 3 แผนให้เลือกคือวงเงินความคุ้มครองชีวิต 500,000, 600,000 หรือ 800,000 บาท ที่ให้ความคุ้มครองเพิ่มเติมกรณีเสียชีวิตจากอุบัติเหตุในวงเงินเท่ากับจำนวนเงินเอาประกันภัยหลัก รวมทั้งให้ผลประโยชน์ค่ารักษาพยาบาลในโรงพยาบาลกรณีเป็นผู้ป่วยในสูงสุด 75 วันในวงเงินวันละ 2,800, 3,400 หรือ 4,000 บาทตามลำดับ 
ในกรณีที่ผู้เอาประกันภัยทุพพลภาพทั้งหมดก่อนอายุ 60 ปีหรือผู้ชำระเบี้ยประกันภัยเสียชีวิตหรือทุพพลภาพทั้งหมดก่อนที่ผู้เอาประกันภัยที่เป็นเยาวชนอายุครบ 25 ปี บริษัทจะยกเว้นเบี้ยประกันภัยหลักให้เพื่อให้กรมธรรม์ยังมีผลบังคับ